SK Úradný vestník Európskej únie C 18/1

Oznámenia podľa článku 37 nariadenia Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc)

Sankcie v súlade s vnútroštátnym právom za neoprávnené prekročenie vonkajších hraníc na iných miestach než na hraničných priechodoch alebo v iných časoch než počas stanovených otváracích hodín – článok 4 ods. 3

(2008/C 18/01)

BELGICKO

Tieto sankcie sú stanovené v článku 3 zákona z 25. apríla 2007, ktorým sa mení zákon z 15. decembra 1980 o vstupe na územie, pobyte, usadení sa a o návrate cudzincov. Tento zákon bol uverejnený v belgickom úradnom vestníku Moniteur Belge 10. mája 2007 a zavádza nový článok 4a do zákona z 15. decembra 1980.

Tieto zmeny ešte nenadobudli účinnosť. V článku 48 uvedeného zákona sa stanovuje, že zmeny by mali nadobudnúť účinnosť v deň, ktorý určí kráľ, najneskôr však v prvý deň trinásteho mesiaca nasledujúceho po mesiaci, v ktorom boli uverejnené v Moniteur Belge.

„Článok 4a 1. V zmysle medzinárodných dohôd o prekračovaní vonkajších hraníc, ktoré sú záväzné pre Belgicko, alebo európskych právnych predpisov na vonkajších hraniciach možno do kráľovstva vstupovať a z neho vystupovať len na povolených hraničných priechodoch a počas stanovených otváracích hodín, ktoré sú na takýchto hraničných priechodoch vyznačené. 2. Cudzinec je povinný predložiť pri vstupe do kráľovstva alebo pri jeho opúšťaní cestovné doklady. 3. Cudzincovi, ktorý poruší povinnosť uvedenú v odseku 1, môže minister alebo jeho zástupca uložiť pokutu 200 EUR. Ak k porušeniu povinnosti uvedenej v odseku 1 došlo z nedbalosti dopravcu, dopravca a cudzinec sú spoločne a nerozdielne povinní túto pokutu zaplatiť. Rozhodnutie, ktorým sa správna pokuta ukladá, je okamžite vykonateľné bez ohľadu na akékoľvek možné odvolanie. Právnická osoba nesie občiansku zodpovednosť za zaplatenie správnej pokuty, ktorá bola uložená jej riadiacim pracovníkom, členom vedenia, zamestnancom alebo povereným osobám. Správna pokuta sa môže zaplatiť zložením dlžnej sumy na Vkladovom a konsignačnom úrade (Caisse des Dépôts et Consignations). 4. Cudzinec alebo dopravca, ktorý sa chce odvolať proti rozhodnutiu ministra alebo jeho zástupcu, musí podať prostredníctvom žiadosti odvolanie na súd prvého stupňa do jedného mesiaca od oznámenia rozhodnutia. Ak súd prvého stupňa posúdi odvolanie ako prijateľné a dobre zdôvodnené, zaplatená alebo zložená suma sa vráti. Súd prvého stupňa musí rozhodnúť do jedného mesiaca od podania písomného odvolania uvedeného v prvom pododseku. Znenie prvého pododseku musí byť uvedené v rozhodnutí, ktorým sa ukladá správna pokuta. 5. Ak cudzinec alebo dopravca pokutu nezaplatí, rozhodnutie príslušného zástupcu alebo rozsudok súdu prvého stupňa s účinkom res judicata sa oznámi Administration du Cadastre, de l’Enregistrement et des Domaines, aby mohlo začať vymáhanie správnej pokuty. 6. Ak cudzinec, dopravca alebo jeho zástupca zložil platbu za správnu pokutu na Vkladovom a konsignačnom úrade a ak nebolo podané odvolanie na súd prvého stupňa v rámci stanoveného časového limitu, zložená suma sa stáva majetkom štátu.“

BULHARSKO

Podľa článku 279 ods. 1 trestného zákona „... každá osoba, ktorá vstúpi do krajiny alebo vycestuje z nej prekročením hranice bez povolenia zodpovednej služby štátnej správy, alebo takéto povolenie má, ale hranicu prekročí na mieste, ktoré nie je určené na tento účel, sa môže potrestať odňatím slobody až na päť rokov a pokutou vo výške najmenej 100 a najviac 300 leva“.

Recidíva je priťažujúca okolnosť. V prípade recidívy sa priestupok trestá odňatím slobody na jeden rok až šesť rokov a pokutou 100 až 300 leva.

ČESKÁ REPUBLIKA

Česká republika zapracovala do svojich právnych predpisov pokuty za neoprávnené prekročenie vonkajších hraníc na iných miestach ako na hraničných priechodoch alebo v iných časoch než počas stanovených otváracích hodín. Zoznam týchto pokút sa uvádza v § 157 zákona č. 326/1999 Zb. o pobyte cudzincov na území Českej republiky.

§ 157

(1) Cudzinec sa dopúšťa priestupku, ak:

a) prekročí štátnu hranicu na inom mieste, ako je hraničný priechod;

b) zneužije cestovný doklad (§ 108), ktorý bol vydaný inému cudzincovi, alebo cestovný doklad, ktorý bol vydaný podľa osobitného právneho predpisu (ustanovenia 21);

c) vyhýba sa vykonaniu pobytovej kontroly alebo hraničnej kontroly;

n) prekročí štátnu hranicu na hraničnom priechode v inom čase než počas stanovených otváracích hodín alebo v rozpore s účelom, na ktorý hraničný priechod slúži.

(2) Pokuta vo výške do 10 000 CZK sa môže uložiť za ktorýkoľvek z priestupkov uvedených v odseku 1 písm. a) až e); pokuta vo výške do 5 000 CZK sa môže uložiť za ktorýkoľvek z priestupkov uvedených v odseku 1 písm. f) až n) a pokuta vo výške do 3 000 CZK sa môže uložiť za ktorýkoľvek z priestupkov uvedených v odseku 1 písm. o) až w).

DÁNSKO

Na základe oddielu 38 ods. 3 zákona o cudzincoch vstup do krajiny a vycestovanie z krajiny, ktorá nepristúpila k Schengenskej dohode, sa môže vo všeobecnosti uskutočniť len na schválených hraničných priechodoch počas ich otváracích hodín.

Na základe oddielu 59 ods. 1 bodu 1 cudzinec, ktorý vstúpi do krajiny bez kontroly pasu alebo mimo otváracích hodín hraničného priechodu, sa potrestá pokutou alebo odňatím slobody až na šesť mesiacov.

NEMECKO

§ 98 ods. 3 č. 2 v spojitosti s § 13 ods. 1 a § 98 ods. 5 zákona o pobyte cudzincov.

§ 98 – Ustanovenia o pokutách

(1) Priestupku sa dopustí ten, kto z nedbanlivosti vykoná činy uvedené v § 95 ods. 1 č. 1 alebo 2 alebo v ods. 2 č. 1 písm. b).

(2) Priestupku sa dopustí ten, kto:

1. v rozpore s § 4 ods. 5 prvou vetou nepredloží doklad;

2. sa v rozpore s § 13 ods. 1 druhou vetou nepodriadi policajnej kontrole pri prekračovaní štátnej hranice alebo

3. v rozpore s § 48 ods. 1 alebo ods. 3 prvou vetou včas nepredloží, nevydá ani neodovzdá doklad alebo podklad uvedené v tomto paragrafe.

(3) Priestupku sa dopustí ten, kto úmyselne alebo z nedbanlivosti:

1. koná v rozpore s vykonateľným príkazom podľa § 12 ods. 2 druhej vety alebo ods. 4 alebo priestorovým obmedzením podľa § 54a ods. 2 alebo § 61 ods. 1 prvej vety;

2. v rozpore s § 13 ods. 1 vstúpi na územie alebo ho opustí mimo povoleného hraničného priechodu alebo mimo stanovených úradných hodín alebo nemá v držbe cestovný pas ani náhradný cestovný pas;

3. koná v rozpore s vykonateľným príkazom podľa § 46 ods. 1, § 54a ods. 1 druhej vety alebo ods. 3 alebo § 61 ods. 1 druhej vety;

3a. sa v rozpore s § 54a ods. 1 prvou vetou správnym spôsobom a včas nenahlási;

4. v rozpore s § 80 ods. 4 nepredloží žiadosti, ktoré sú tu uvedené;

5. koná v rozpore s právnou úpravou podľa § 99 ods. 1 č. 7 alebo 10, pokiaľ táto úprava v prípade určitej skutkovej podstaty odkazuje na toto ustanovenie o pokutách.

(4) V prípadoch uvedených v odseku 2 č. 2 a odseku 3 č. 2 možno stíhať za pokus o priestupok.

(5) Priestupok v prípadoch uvedených v ods. 2 č. 2 sa môže postihnúť peňažnou pokutou do výšky 5 000 EUR, v prípadoch uvedených v odseku 1 a odseku 2 č. 1 a 3 a odseku 3 č. 2 peňažnou pokutou do výšky 3 000 EUR a v ostatných prípadoch peňažnou pokutou do výšky 1 000 EUR.

(6) Článok 31 ods. 1 Dohovoru o právnom postavení utečencov zostáva bez zmien.

§ 13 – Prekročenie štátnej hranice

(1) Vstup na územie SRN a jeho opustenie je povolené iba cez povolené hraničné priechody a počas stanovených úradných hodín, pokiaľ neboli povolené výnimky na základe iných právnych predpisov alebo medzištátnych dohôd. Cudzinci sú povinní mať pri vstupe na územie a jeho opustení uznaný a platný cestovný pas alebo náhradný cestovný pas podľa § 3 ods. 1 a podriadiť sa policajnej kontrole, ktorá sa vykonáva pri prechode štátnej hranice.

(2) Cudzinec vstúpi na územie SRN na povolenom hraničnom priechode až vtedy, keď prekročí štátnu hranicu a prejde cez hraničný priechod. Ak orgány poverené policajnou kontrolou cezhraničného pohybu umožnia cudzincovi prechod hraničného priechodu na určitý prechodný účel pred vydaním rozhodnutia o zamietnutí vstupu (§ 15 tohto zákona, § § 18, 18a zákona o azyle) alebo počas prípravy, zaistenia alebo vykonania tohto opatrenia, nejde o vstup v zmysle prvej vety, pokiaľ majú možnosť pobyt tohto cudzinca kontrolovať. V ostatných prípadoch cudzinec vstúpi na územie, keď prekročí štátnu hranicu.

ESTÓNSKO

Nelegálne prekročenie štátnej hranice alebo dočasnej hraničnej línie Estónskej republiky je trestné podľa článku 258 trestného zákona [uverejneného v Riigi Teataja (štátny vestník) I 2001, 61, 364; 2007, 2, 7].

Trestný zákon

§ 258. Nelegálne prekročenie štátnej hranice alebo dočasnej hraničnej línie Estónskej republiky

(1) Nelegálne prekročenie štátnej hranice alebo dočasnej hraničnej línie Estónskej republiky:

1) ktoré sa spácha ignorovaním signálu zastavenia alebo príkazu príslušníka pohraničnej stráže;

2) ktoré spácha skupina;

3) ktoré sa spácha prechodom dopravného prostriedku v mieste, ktoré nie je určené na prekročenie,

4) a trest za rovnaký čin už bol páchateľovi uložený, sa trestá peňažným trestom alebo odňatím slobody až na jeden rok.

(2) Rovnaký čin, ak:

1) sa spácha s použitím násilia alebo

2) spôsobí závažné poškodenie zdravia,

sa potrestá odňatím slobody na štyri až dvanásť rokov.

Sankcie za porušenie hraničného režimu, ako aj za nelegálne prekročenie štátnej hranice alebo dočasnej hraničnej línie Estónskej republiky sú stanovené v § 17 a § 17 zákona o štátnych hraniciach [uverejneného v Riigi Teataja (úradný vestník) I 1994, 54, 902; 2006, 26, 191]:

§ 17. Porušenie hraničného režimu

Porušenie hraničného režimu sa trestá pokutou do výšky 200 pokutových jednotiek.

§ 17. Nelegálne prekročenie štátnej hranice alebo dočasnej hraničnej línie Estónskej republiky

Nelegálne prekročenie štátnej hranice alebo dočasnej hraničnej línie Estónskej republiky sa trestá pokutou do výšky 200 pokutových jednotiek.

GRÉCKO

V článku 83 zákona č. 3386/2005 sa ustanovuje ukladanie pokút za nelegálne prekročenie hraníc. Štátni príslušníci tretích krajín, ktorí vstúpia alebo sa pokúsia vstúpiť na grécke územie bez splnenia zákonných formalít, sa môžu potrestať odňatím slobody minimálne na tri mesiace a pokutou 1 500 EUR.

ŠPANIELSKO

V španielskom právnom systéme sa takéto situácie upravujú a príslušné sankcie sa ustanovujú v týchto predpisoch:

1. Cudzí štátni príslušníci zadržaní pri pokuse o nelegálny vstup do krajiny na neoprávnenom hraničnom priechode alebo v iných časoch než počas stanovených otváracích hodín

Pre také situácie sa v článku 58 ústavného zákona č. 14/2003 z 20. novembra 2003, ktorým sa mení a dopĺňa ústavný zákon č. 4/2000 z 11. januára 2000 o právach a slobodách cudzích štátnych príslušníkov v Španielsku a o ich začlenení do spoločnosti, zmenený a doplnený ústavným zákonom č. 8/2000 z 22. decembra 2000, ustanovuje právny koncept vrátenia; to sa považuje za sankciu uplatniteľnú v situáciách, v ktorých sa cudzí štátni príslušníci snažia o nelegálny vstup do krajiny v zmysle článku 157 ods. 1 písm. B kráľovského výnosu 2393/2004, t. j. keď sú cudzí štátni príslušníci zadržaní na hranici alebo v jej blízkosti.

Vrátenie cudzích štátnych príslušníkov znamená navrátenie príslušných osôb do krajiny ich pôvodu alebo do krajiny, z ktorej prišli, s použitím administratívneho postupu, ktorý je iný a rýchlejší ako postup používaný na vyhostenie.

2. Cudzí štátni príslušníci, ktorí nelegálne vstúpili do krajiny a sú zadržaní na španielskom území

Na základe článku 53 základného zákona č. 14/2003 ide o priestupok, ktorý sa trestá vyhostením zo španielskeho územia podľa článku 57 toho istého zákona.

FRANCÚZSKO

Francúzske právne predpisy týkajúce sa týchto sankcií sú ustanovené v článkoch L. 621-1 a L.621-2 a R. 621-1 zákona CEDESA (Code de l'entrée et du séjour des étrangers et du droit d'asile), ktorý vo všeobecnosti platí pre štátnych príslušníkov tretích krajín, ktorí nespĺňajú podmienky vstupu a pobytu na francúzskom území.

V uvedených článkoch sa stanovuje sankcia odňatia slobody až na jeden rok a pokuta vo výške 3 750 EUR. Okrem toho odsúdený cudzinec môže byť odsúdený na zákaz vstupu na územie na obdobie do jedného roka.

TALIANSKO

V zákone č. 1278 z 24. júla 1930 v článku 1 sa ustanovuje trest pre každého, kto vycestuje z krajiny mimo povolených hraničných priechodov, aby sa tak vyhol kontrolám, a to vo forme jedinej „sankcie“ napriek tomu, že je držiteľom pasu alebo rovnocenného dokladu.

V zákone č. 1185/67, ktorým sa riadi vydávanie pasov, sa v článku 24 stanovujú správne sankcie pre toho, kto opustí územie štátu bez platného pasu alebo iného rovnocenného dokladu (utajené vysťahovanie).

V tomto článku sa tiež ustanovujú dve priťažujúce okolnosti:

— vysťahovanie bez platných dokladov, ak bolo vydanie pasu zamietnuté alebo bol pas odobraný;

— vysťahovanie bez platných dokladov, ak osoba nespĺňa podmienky na vysťahovanie, sa trestá odňatím slobody alebo správnou sankciou.

CYPRUS

V zákone o cudzincoch a prisťahovalectve [L.178 (I)/2004], hlava 105 oddiel 19 ods. 2, sa ustanovuje, že každý prisťahovalec, ktorý nelegálne vstúpi do Cyperskej republiky, sa dopúšťa priestupku a potrestá sa odňatím slobody maximálne na tri roky alebo pokutou vo výške do päťsto libier, alebo odňatím slobody i zaplatením pokuty súčasne, pokiaľ nepreukáže:

a) že na územie republiky vstúpil legálne pred nadobudnutím účinnosti tohto zákona;

b) že sa chystal prihlásiť u najbližšieho imigračného úradníka, keďže do republiky vstúpil cez vzdušný priestor a keďže mu v minulosti nebolo prisťahovanie zakázané;

c) že je držiteľom oprávnenia alebo povolenia na pobyt v republike udeleného na základe tohto zákona alebo ľubovoľného nariadenia vydaného na základe tohto zákona alebo iného zákona, alebo

d) že platnosť jeho oprávnenia alebo povolenia uplynula alebo bolo oprávnenie alebo povolenie zrušené a on nemal žiadnu vhodnú príležitosť na opustenie republiky.

LOTYŠSKO

V článku 194. zákonníka Lotyšskej republiky o správnych priestupkoch sa stanovuje, že pri porušení štátnej hranice, hraničnej oblasti, pohraničia, hraničnej kontroly alebo režimu hraničného priechodu sa podáva oznámenie alebo sa ukladá pokuta vo výške do 150 lat (LVL) alebo sa môže uplatniť administratívny dohľad v trvaní 15 dní.

Za úmyselné nelegálne prekročenie štátnej hranice sa ukladá pokuta vo výške od 50 do 250 lat (LVL).

V článku 284 trestného zákona Lotyšskej republiky sa ustanovuje, že v prípade osoby, ktorá sa úmyselne dopustí nelegálneho prekročenia štátnej hranice a tento čin zopakuje v priebehu jedného roka, sa použije trest odňatia slobody maximálne na tri roky alebo zaisťovacia väzba alebo pokuta do výšky šesťdesiatnásobku minimálnej mesačnej mzdy.

LITVA

Sankcie za nelegálne prekročenie hranice sa v závislosti od závažnosti priestupku pohybujú v rozsahu od 250 LTL do 500 LTL alebo maximálne dvoch rokov odňatia slobody.

Ak nelegálne prekročenie štátnej hranice súvisí s prevádzačstvom osôb, potom môžu sankcie v závislosti od závažnosti priestupku dosiahnuť až desať rokov odňatia slobody.

Výňatok zo zákona Litovskej republiky o správnych priestupkoch

Článok 205 ods. 2. Nelegálne prekročenie štátnej hranice z nedbalosti

Za nelegálne prekročenie hranice z nedbalosti sa ukladá pokuta od 250 LTL do 500 LTL.

Výňatky z trestného zákona

Článok 291. Nelegálne prekročenie štátnej hranice

1. Osoba, ktorá nelegálne prekročila štátnu hranicu, sa potrestá pokutou, väzbou alebo odňatím slobody až na dva roky.

2. Cudzinec, ktorý nelegálne vstúpil do Litovskej republiky s cieľom požiadať o azyl, je zbavený trestnej zodpovednosti podľa odseku 1 tohto článku.

3. Cudzinec, ktorý spáchal čin ustanovený v odseku 1 tohto článku s cieľom nelegálne vstúpiť do tretej krajiny z územia Litovskej republiky, je zbavený trestnej zodpovednosti podľa odseku 1 tohto článku, ak je podľa vydaného príkazu vykázaný z Litovskej republiky do krajiny, z ktorej nelegálne prekročil štátnu hranicu Litovskej republiky, alebo do krajiny, ktorej je štátnym príslušníkom.

Článok 292. Nelegálne prevádzanie osôb cez štátnu hranicu

1. Osoba, ktorá nelegálne prepravila cudzinca bez trvalého pobytu v Litovskej republike cez štátnu hranicu Litovskej republiky alebo prepravila, alebo poskytla na území Litovskej republiky prístrešie cudzincovi, ktorý nelegálne prekročil štátnu hranicu Litovskej republiky, sa potrestá pokutou, väzbou alebo odňatím slobody až na šesť rokov.

2. Trest odňatia slobody až na osem rokov sa uloží osobe, ktorá sa dopustila činu uvedeného v odseku 1 tohto článku z nečestných pohnútok alebo ak tento čin ohrozil ľudský život.

3. Trest odňatia slobody na štyri až desať rokov sa uloží osobe za organizovanie činov uvedených v odseku 1 tohto článku.

4. Právnická osoba je trestne zodpovedná za činy uvedené v tomto článku.

LUXEMBURSKO

Keďže jedinou vonkajšou hranicou Luxemburska je letisko, Luxembursko nepredpokladá v tejto súvislosti žiadne sankcie.

MAĎARSKO

Osoby, ktoré nelegálne vstúpia na územie štátu, sa dopúšťajú správneho priestupku.

Vyhostenie a zákaz vstupu a pobytu alebo samostatný zákaz vstupu a pobytu sa môže nariadiť ako správna sankcia v rámci konania cudzineckej polície proti cudzincovi, ktorý porušil alebo sa pokúsil porušiť predpisy pre vstup a odchod.

Okrem toho orgán, ktorý rieši správne priestupky, môže uložiť pokutu do výšky 100 000 HUF cudzincovi, ktorý prekročí štátnu hranicu Maďarskej republiky bez povolenia alebo neoprávneným spôsobom. Okrem toho pobyt vyhosteného cudzinca na území Maďarska bez povolenia sa kvalifikuje ako prečin, ktorý sa podľa trestného zákona trestá odňatím slobody až na jeden rok.

Súvisiace právne predpisy:

— zákon XXXIX z roku 2001 o vstupe a pobyte cudzincov (ďalej len „VPC“), oddiel 32 pododdiel 2 písm. a),

— zákon IV z roku 1978 o trestnom zákonníku (ďalej len „TZ“), oddiel 214,

— nariadenie vlády č. 218/1999 o správnych priestupkoch, oddiel 22 pododdiel 1.

Osoby, ktoré sa zúčastňujú na nelegálnom vstupe alebo odchode/umožňujú nelegálny vstup alebo odchod alebo pomáhajú pri ňom, sa dopúšťajú trestného činu.

Umožnenie neoprávneného prekročenia hranice je trestný čin a trestá sa odňatím slobody až na tri roky.

Trest odňatia slobody až na päť rokov sa udelí, keď sa prekročenie umožní za finančnú odmenu alebo viacerým osobám.

Trest odňatia slobody na dva až osem rokov sa udelí, keď osoba, ktorá prekročenie umožňuje, použije neľudské zaobchádzanie alebo je ozbrojená, alebo poskytuje pomoc pri prekročení hranice ako obchodnú činnosť.

Príprava na umožnenie nelegálneho prekročenia hranice je tiež trestný čin a trestá sa odňatím slobody až na dva roky.

Vyhostenie sa v rámci konania cudzineckej polície nariadi proti cudzincovi, ktorý organizuje alebo umožňuje nelegálny vstup alebo opustenie územia (prekročenie hranice), alebo pobyt osôb alebo skupín, alebo je zapojený do prevádzania osôb; okrem toho sa vyhostenie v rámci konania cudzineckej polície môže nariadiť proti cudzincovi, ktorý svojím vstupom a pobytom porušuje alebo ohrozuje verejnú bezpečnosť.

Súvisiace právne predpisy:

— TZ oddiel 218 – Prevádzačstvo.

MALTA

Je potrebné uviesť, že v článku 5 ods. 1 zákona o prisťahovalectve (hlava 217) sa stanovuje:

„Osobe, ktorá nemá právo na vstup alebo právo na vstup a pobyt alebo na pohyb či prechod na základe predchádzajúcich častí, sa môže vstup zamietnuť, a ak táto osoba pristane na Malte alebo sa zdržiava na jej území bez povolenia hlavného imigračného úradníka, považuje sa za nelegálneho prisťahovalca.“

Okrem toho v článku 32 zákona o prisťahovalectve sa uvádza:

„Osoba, ktorá koná v rozpore s ktorýmkoľvek ustanovením tohto zákona, pričom toto konanie nie je priestupkom podľa žiadneho iného článku tohto zákona, sa na základe rozsudku magistrátneho súdu (Court of Magistrates) potrestá pokutou vo výške do 5 000 MTL alebo odňatím slobody až na dva roky alebo pokutou i odňatím slobody zároveň, pokiaľ iný zákon neukladá za tento priestupok vyšší trest.“

HOLANDSKO

V oddiele 108 ods. 1 zákona o cudzincoch, v spojení s oddielom 46 ods. 2, sa ustanovuje, že porušenie alebo konanie v rozpore s požiadavkou sa trestá odňatím slobody až na šesť mesiacov alebo peňažnou pokutou v kategórii 2. Peňažné pokuty v kategórii 4 sú maximálne 16 750 EUR.

Požiadavka na prekračovanie hraníc na hraničných priechodoch je uvedená v článku 4.4 výnosu o cudzincoch [Vreemdelingenbesluit].

Oddiel 108 ods. 1, 2 a 3 zákona o cudzincoch z roku 2000

1. Porušenie podmienky stanovenej podľa alebo na základe oddielov 5.1, 5.2, 46.2 [preambula a písmeno b)] a konanie v rozpore s oddielom 56.1, konanie v rozpore s povinnosťou uloženou podľa alebo na základe oddielu 6.1, 54, 55, 57.1, 58.1 alebo 65.3 sa trestá odňatím slobody až na šesť mesiacov alebo peňažnou sankciou v kategórii 2.

2. Porušenie podmienky uloženej podľa alebo na základe oddielu 4.1 alebo 4.2 sa trestá odňatím slobody až na šesť mesiacov alebo peňažnou sankciou v kategórii 4.

3. Trestné činy uvedené v odsekoch 1 a 2 sa považujú za priestupky.

RAKÚSKO

Bez toho, aby boli dotknuté výnimky ustanovené v odseku 2 alebo povinnosti v oblasti medzinárodnej ochrany, v článku 4 ods. 3 Kódexu schengenských hraníc sa od členských štátov žiada, aby v súlade so svojimi vnútroštátnymi právnymi predpismi zaviedli sankcie za neoprávnené prekročenie vonkajších hraníc na iných miestach než na hraničných priechodoch alebo v iných časoch než počas stanovených otváracích hodín. Tieto sankcie musia byť účinné, primerané a odrádzajúce.

§ 120 rakúskeho spolkového zákona o rozmiestnení cudzineckej polície, o vydávaní dokladov pre cudzincov a o vydávaní vstupných dokladov (zákon o cudzineckej polícii z roku 2005 – FPG), Vestník spolkových zákonov Rakúskej republiky č. 100/2005, séria I.

Neoprávnený pobyt

(1) Každý cudzinec, ktorý:

1. nelegálne vstúpi na územie Rakúskej spolkovej republiky alebo

2. sa nelegálne zdržiava na území Rakúskej spolkovej republiky, sa dopúšťa správneho priestupku a podlieha udeleniu finančnej sankcie do výšky 2 180 EUR alebo v prípade jej nezaplatenia trestu odňatia slobody na obdobie do troch týždňov. Miesto vstupu alebo posledné známe miesto pobytu sa považuje za miesto spáchania trestného činu; keď sa vstup vykoná s použitím verejnej dopravy, je to najbližšie miesto zastavenia, na ktorom možno podľa cestovného poriadku dopravnej spoločnosti vystúpiť z prostriedku verejnej dopravy.

(2) Každý, kto sa dopustí priestupku v zmysle odseku 1, keď už bol za podobný čin právoplatne potrestaný, potrestá sa pokutou do výšky 4 360 EUR alebo v prípade jej nezaplatenia odňatím slobody do šiestich týždňov.

(3) Správny priestupok podľa odseku 1 a 2 neexistuje:

1. ak možno odísť z krajiny len do takej inej krajiny, do ktorej je vyhostenie neprípustné (§ 50);

2. ak bol cudzincovi udelený odklad vyhostenia;

3. v prípadoch prechodného pobytu občana tretej krajiny s bezvízovým stykom alebo

4. keď je cudzincovi odopieraná osobná sloboda.

(4) Sankcia podľa odseku 1 bodu 2 vylučuje udelenie sankcie za správny priestupok spáchaný v tom istom čase podľa odseku 1 bodu 1.

(5) Správny priestupok v súlade s odsekom 1 neexistuje, ak cudzinec podal žiadosť o medzinárodnú ochranu a ktorému sa uznalo právo na azyl alebo nárok na subsidiárnu ochranu v Rakúsku. Správne konanie sa pozastavuje na obdobie prebiehajúceho konania o udelení azylu.

§ 16 rakúskeho spolkového zákona, ktorým sa riadia pasové kontroly na hraničných priechodoch (zákon o hraničných kontrolách – GrekoG), Vestník spolkových zákonov Rakúskej republiky č. 1996/435 v znení uverejnenom vo Vestníku spolkových zákonov Rakúskej republiky č. 2004/151:

Trestné ustanovenia

(1) Každá osoba, ktorá:

1. bez povolenia odstráni, skryje alebo zmení jeden zo znakov uvedených v § 5 alebo

2. prekročí hranicu v rozpore s podmienkami stanovenými v § 10, alebo

3. ako strana podliehajúca hraničným kontrolám sa vyhýba hraničnej kontrole, alebo

4. plánuje prekročiť alebo prekročila hranicu, na ktorej sa vykonávajú hraničné kontroly, bez dodržania trás určených na prechod cez hranicu, alebo

5. napriek napomenutiu odmieta poskytnúť informácie o tom, či prekročila, alebo plánuje prekročiť hranicu, alebo poskytne nepravdivé informácie, alebo

6. napriek výzve, aby sa takéhoto konania zdržala, koná v rozpore s opatreniami prijatými v súlade s § 11 ods. 2 bodom 3 a v dôsledku toho je zodpovedná za narušenie hraničnej kontroly alebo za meškanie dopravného prostriedku, ktorý premáva podľa cestovného poriadku,

sa za predpokladu, že konanie nenapĺňa skutkovú podstatu trestného činu, ktorý patrí do právomoci súdov, alebo nepodlieha na základe iných právnych ustanovení rovnakej alebo vyššej sankcii, dopúšťa správneho priestupku a podlieha sankcii orgánov regionálnej správy alebo miestne príslušného spolkového policajného orgánu vo forme pokuty do výšky 2 180 EUR alebo trestu odňatia slobody až na šesť týždňov. S výnimkou prípadov uvedených v bodoch 5 a 6 sa trestá aj úmysel.

(2) Odsek 1 bod 5 sa neuplatňuje, ak strana podliehajúca povinnosti poskytnúť informácie tak odmietne urobiť alebo poskytne nepravdivé informácie, pretože inak by sa usvedčila z trestného činu.

POĽSKO

V Poľsku sa tieto sankcie zavádzajú a stanovujú v článku 264 poľského trestného zákona. Ide o sankcie týkajúce sa osôb, ktoré nelegálne prekročili poľskú hranicu.

Také osoby sa môžu potrestať tromi spôsobmi: pokutou, obmedzením slobody alebo odňatím slobody až na dva roky.

Ak osoba nelegálne prekročí poľskú hranicu za použitia násilia, hrozby, podvodu alebo v spolupráci s inými osobami, potrestá sa odňatím slobody až na tri roky.

Ak osoba organizuje nelegálne prekročenie hranice, potrestá sa odňatím slobody na šesť mesiacov až osem rokov.

PORTUGALSKO

V článku 9 zákonného výnosu č. 244/98 z 8. augusta 1998 sa stanovuje, že „každý, kto vstupuje na portugalské územie alebo portugalské územie opúšťa, musí na to využiť hraničné priechody určené na tento účel počas ich otváracích hodín bez toho, aby boli dotknuté ustanovenia dohovoru, ktorým sa vykonáva Schengenská dohoda, o voľnom pohybe osôb“.

V článku 136 ods. 1 toho istého zákonného výnosu sa ustanovuje, že „vstup cudzincov na portugalské územie porušením článku 9 sa považuje za nelegálny“.

V článku 148 ods. 2 sa ustanovuje, že „porušenie ustanovení článku 9 sa trestá pokutou od 200 do 400 EUR“.

RUMUNSKO

V článku 70 ods. 1 GEO č. 105/2001 o rumunskej štátnej hranici sa ustanovuje:

„Vstup do krajiny alebo výstup z krajiny nelegálnym prekročením štátnej hranice je trestným činom a trestá sa odňatím slobody na tri mesiace až dva roky. Ak sa uvedený čin vykonal na účely úteku pred trestom, môže sa potrestať odňatím slobody na šesť mesiacov až tri roky. Pokus o spáchanie uvedených trestných činov je tiež trestný.“

SLOVINSKO

Vstup do Slovinskej republiky sa považuje za nelegálny, ak cudzinec:

— vstúpi do krajiny napriek tomu, že sa mu vstup zamietol,

— vyhne sa hraničnej kontrole,

— použije cestovný doklad inej osoby, falošný alebo inak pozmenený cestovný doklad alebo iný doklad potrebný na vstup do krajiny alebo poskytne kontrolným orgánom na hranici nepravdivé informácie (článok 11 Ztuj).

Pokuta vo výške od 20 000 SIT do 100 000 SIT (83,46 EUR až 417,29 EUR) sa uloží cudzincom, ktorí sa dopustili priestupku nelegálnym vstupom do Slovinskej republiky (článok 98 Ztuj).

Pokuta vo výške minimálne 100 000 SIT (417,29 EUR) sa uloží fyzickým osobám, ktoré sa dopustia priestupku prekročením štátnej hranice mimo hraničného priechodu alebo v rozpore so stanoveným použitím hraničného priechodu, mimo prevádzkových hodín alebo mimo územia hraničného priechodu (článok 43 ods. 1 tretia zarážka zákona o kontrole štátnych hraníc, Ur. l. RS č. 20/2004).

Pomoc cudzincom pri nelegálnom vstupe, prechode alebo pobyte

Osoby, ktoré umožnia alebo pomôžu cudzincovi vstúpiť na územie Slovinskej republiky, zdržiavať sa na tomto území alebo ním prechádzať, nesmú konať v rozpore s ustanoveniami zákona, ktorým sa stanovujú podmienky pre vstup, pobyt alebo prechod cudzincov cez územie Slovinskej republiky (články 13a a 13b Ztuj).

Osoby, ktoré umožnia alebo pomáhajú, alebo sa pokúšajú umožniť alebo pomôcť cudzincom vstúpiť na územie Slovinskej republiky, prechádzať týmto územím alebo sa na ňom zdržiavať v rozpore s predchádzajúcim odsekom, sa potrestajú pokutou vo výške od 100 000 SIT do 240 000 SIT (417,20 EUR až 1 001,5 EUR).

Právnické osoby, ktoré sa dopustia priestupku, ako sa uvádza vyššie, sa potrestajú pokutou od 500 000 SIT do 1 000 000 SIT (2 086,46 EUR až 4 172,93 EUR) a zodpovedný zástupca právnickej osoby sa potrestá pokutou od 150 000 SIT do 300 000 SIT (625,94 EUR až 1 251,88 EUR).

SLOVENSKO

Podľa § 76 zákona č. 48/2002 Z. z. o pobyte cudzincov sa nedovolené prekročenie štátnej hranice považuje za priestupok, za ktorý možno udeliť pokutu až 50 000 SKK (§ 76 ods. 2). Policajný útvar cudzinca administratívne vyhostí a určí zákaz vstupu do piatich rokov, najmenej však na jeden rok, cudzincovi, ktorý neoprávnene vstúpil na územie Slovenskej republiky (§ 57 ods. 1 zákona o pobyte cudzincov).

Dňa 1. januára 2006 nadobudol účinnosť zákon č. 300/2005 Z. z. (ďalej len „trestný zákon“), ktorý v § 354 (násilné prekročenie štátnej hranice) ustanovuje, že „kto prekročí štátnu hranicu s použitím násilia alebo hrozby bezprostredného násilia, potrestá sa odňatím slobody na tri roky až osem rokov“.

§ 357 trestného zákona ustanovuje, že „kto poruší predpisy o medzinárodných letoch tým, že vnikne vzdušným dopravným prostriedkom na územie Slovenskej republiky, potrestá sa odňatím slobody na šesť mesiacov až tri roky“.

Trestný zákon v § 355 ustanovuje sankciu aj pre osoby dopúšťajúce sa trestného činu prevádzačstva:

— kto organizuje nedovolené prekročenie štátnej hranice, potrestá sa odňatím slobody na jeden rok až päť rokov (§ 355 ods. 1),

— kto organizuje nedovolené prekročenie štátnej hranice za finančnú alebo inú materiálnu výhodu alebo kto na účel nedovoleného prekročenia štátnej hranice vyrobí, zaobstará, poskytne alebo drží falošný cestovný doklad alebo falošný doklad totožnosti, potrestá sa odňatím slobody na tri roky až osem rokov (§ 355 ods. 2),

— konania, za ktoré možno zvýšiť trestnú sadzbu za vyššie uvedené konanie (až na dvadsať rokov odňatia slobody), sú uvedené v § 355 ods. 3 až 5.

FÍNSKO

Vo fínskom trestnom zákone (39/1889) a jeho zmenách a doplneniach, v oddiele 7 – Hraničné priestupky (563/1998) sa ustanovuje:

(1) Osoba, ktorá:

(1) prekročí hranicu Fínska bez platného pasu alebo iného cestovného dokladu alebo ináč ako cez legálny hraničný priechod pre výstup alebo vstup, alebo napriek zákonnému zákazu, alebo sa o to pokúsi;

(2) inak poruší ustanovenia o prekračovaní hraníc alebo

(3) sa bez povolenia zdržiava, pohybuje alebo vykonáva zakázané merania v hraničnom pásme, ako sa uvádza v zákone o hraničnom pásme (403/1947), sa potrestá za hraničný priestupok pokutou alebo odňatím slobody až na jeden rok.

(2) Cudzinec, ktorému sa zamietne vstup alebo je vyhostený v dôsledku činu uvedeného v pododseku 1, alebo cudzinec, ktorý sa uchádza o azyl alebo žiada o povolenie na pobyt ako utečenec vo Fínsku, sa nepotrestá za hraničný priestupok. Za hraničný priestupok sa nepotrestá ani cudzinec, ktorý sa dopustil činu uvedeného v pododseku 1 v dôsledku toho, že bol obeťou obchodovania s ľuďmi uvedeného v kapitole 25 ods. 3 alebo 3a (650/2004).

Oddiel 7a – Menej závažný hraničný priestupok (756/2000)

(1) Ak je hraničný priestupok vzhľadom na krátke trvanie nepovoleného pobytu alebo pohybu, charakter zakázaného činu alebo iné okolnosti priestupku pri posúdení priestupku ako celku menej závažný, páchateľ sa potrestá za malý hraničný priestupok pokutou.

(2) Ustanovenia oddielu 7 ods. 2 sa uplatňujú aj pri činoch uvedených v odseku 1.

ŠVÉDSKO

Sankcie sú vymedzené v kapitole 20 § 4 zákona o cudzincoch.

§ 4. Cudzinec, ktorý úmyselne prekročí vonkajšiu hranicu v zmysle Schengenskej dohody nedovoleným spôsobom, potrestá sa pokutou alebo odňatím slobody až na jeden rok.

ISLAND

Všeobecné trestné ustanovenia sú uvedené v článku 57 zákona č. 96/2002 o cudzincoch.

Podľa odseku 1 sa pokuta alebo odňatie slobody až na šesť mesiacov uloží okrem iného vtedy, keď osoba úmyselne alebo z nedbalosti poruší ustanovenia tohto zákona alebo ktorýkoľvek predpis, zákaz, príkaz alebo podmienku stanovenú v súlade s týmto zákonom. Sankcie za nedovolené prekročenie vonkajších hraníc na iných miestach, ako sú hraničné priechody, alebo v iných časoch, ako sú stanovené otváracie hodiny, vychádzajú z tohto ustanovenia. Tieto sankcie, podobne ako iné, sú účinné, odrádzajúce a primerané.

NÓRSKO

V Nórsku je táto problematika upravená zákonom o prisťahovalectve (zákon týkajúci sa vstupu cudzích štátnych príslušníkov do Nórskeho kráľovstva a ich pobytu v kráľovstve z 24. júna 1988 č. 64), časť 47 prvý ods. písm. a), pozri časť 23 druhý ods., a zákonom o hraniciach (zákon o rôznych opatreniach, ktorými sa zavádza označovanie a dohľad nad hranicami, zo 14. júla 1950 č. 2), časť 4, pozri časť 3 prvý ods. č. 3, pozri nariadenie zo 7. novembra 1950 č. 4 časť 4 písm. c).

V časti 47 prvom ods. zákona o prisťahovalectve, ktorá sa týka sankcií, sa uvádza:

„Peňažný trest alebo trest odňatia slobody vo výške najviac 6 mesiacov či oba tresty súčasne môžu byť uložené akejkoľvek osobe, ktorá:

a) úmyselne alebo z nedbalosti poruší tento zákon alebo nariadenia, zákazy, príkazy či podmienky prijaté v súlade s týmto zákonom (…).“

V časti 23 druhom ods. zákona o prisťahovalectve, ktorá sa týka prechodu cez hranice a kontroly na hraniciach, sa uvádza:

„Vstup a výstup sa uskutočňujú na schválených hraničných priechodoch, ak nie je stanovené inak (…).“

Sankcie podľa zákona o hraniciach

Sankcie sú upravené v časti 4 zákona o hraniciach. V nej sa stanovuje:

„Akejkoľvek osobe, ktorá úmyselne alebo z nedbalosti poruší ustanovenia alebo spolupracuje na porušení ustanovení prijatých v súlade so zákonom, môže byť uložený peňažný trest alebo trest odňatia slobody vo výške najviac 3 mesiace, ak sa neuplatňuje prísnejšie ustanovenie. Pokus sa trestá ako spáchaný priestupok. V prípade opakovaného porušenia alebo spáchania viacerých činov, ako sa uvádza v prvom odseku, či v prípade priťažujúcich okolností sa uloží peňažný trest alebo trest odňatia slobody vo výške najviac jedného roka.“

V časti 3 prvom ods. bode 3 zákona o hraniciach sa stanovuje:

„Kráľ môže prijať ustanovenia o zákaze, ktoré sa vzťahujú na celú hranicu alebo jej časť, pokiaľ ide o: (…) 3. Prekročenie hranice po zemi, mori alebo vo vzduchu bez povolenia príslušného orgánu (…).“

V nariadení o rôznych záležitostiach týkajúcich sa hraníc zo 7. novembra 1950 č. 4, ktoré bolo prijaté podľa vyššie uvedeného zákona, časť 4 písm. c), sa uvádza:

„Na hranici medzi Nórskom a Sovietskym zväzom (Ruskom) alebo v blízkosti tejto hranice sa zakazuje:

(…)